Dňom vyvesenia návrhu všeobecne záväzného nariadenia (ďalej len „VZN“) začína plynúť desaťdňová lehota, počas ktorej môžu fyzické osoby a právnické osoby uplatniť pripomienku k návrhu VZN v písomnej forme alebo elektronicky na adresu **info@samorin.sk** , alebo ústne do zápisnice na MsÚ.

Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí spracovateľ VZN prihliadať, a to najmä vtedy, ak nie sú zdôvodnené. Na pripomienky uplatnené po desaťdňovej lehote sa nemusí prihliadať.

# Návrh

# Všeobecne záväzné nariadenie č. 10/2019

**o miestnych daniach (ďalej len „VZN“)**

**Návrh VZN: -** zverejnený na úradnej tabuli mesta dňa: 26.11.2019

* zverejnený na webovom sídle mesta dňa: 26.11.2019

**Lehota na predloženie pripomienok k návrhu VZN:** do 06.12.2019 (včítane)

# Návrh

Mestské zastupiteľstvo mesta Šamorín na základe ustanovenia § 6 ods. 1 zákona SNR č. 369/1990 Zb. o obecnom zriadení v znení neskorších predpisov a zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov v y d á v a  pre územie mesta Šamorín toto

**§ 1**

1. Toto všeobecne záväzné nariadenie (ďalej len „VZN“) upravuje podmienky ukladania

miestnych daní (ďalej len „miestne dane“) na území mesta Šamorín.

2. **Miestnymi daňami,** ktoré ukladá mesto sú:

a) daň z nehnuteľností

b) daň za psa

c) daň za užívanie verejného priestranstva

d) daň za ubytovanie

e) daň za predajné automaty

f) daň za nevýherné hracie prístroje

3. Zdaňovacím obdobím pre miestne dane: daň z nehnuteľností, daň za psa, daň za predajné automaty, daň za nevýherné hracie prístroje je kalendárny rok.

**§ 2**

**DAŇ Z NEHNUTEĽNOSTÍ**

Daň z nehnuteľností zahŕňa:

a) daň z pozemkov,

b) daň zo stavieb,

c) daň z bytov a z nebytových priestorov v bytovom dome (ďalej len „daň z bytov“)

**v katastrálnom území Šamorín číslo k.ú. 860387**

**„ „ Mliečno číslo k.ú. 837725**

**„ „ Čilistov číslo k.ú. 860379**

**„ „ Bučuháza číslo k.ú. 837709**

**„ „ Kráľovianky číslo k.ú. 837717**

**§ 3**

**DAŇ Z POZEMKOV**

1. **Daňovníkom dane z pozemkov** sú osoby uvedené v ust. § 5 zákona NR SR

č. 582/2004 Z.z. o miestnych daniach a miestnom poplatku za komunálne odpady a drobné

stavebné odpady v platnom znení. (ďalej len „zákon o miestnych daniach“).

2. **Predmetom dane z pozemkov** sú všetky pozemky v katastrálnom území mesta Šamorín

a v katastrálnych územiach Mliečno, Čilistov, Bučuháza a Kráľovianky v tomto členení:

a) orná pôda, chmeľnice, vinice, ovocné sady a trvalé trávnaté porasty,

b) záhrady,

c) zastavané plochy a nádvoria, ostatné plochy,

d) lesné pozemky, na ktorých sú hospodárske lesy, rybníky s chovom rýb a ostatné hospodársky

využívané vodné plochy,

e) stavebné pozemky.

3.**Základom dane z pozemkov** pre pozemky druhu orná pôda, chmeľnice, vinice, ovocné sady

a trvalé trávnaté porasty je hodnota pozemku bez porastov určená vynásobením výmery

pozemkov v m2 a hodnoty pôdy za 1 m2 uvedenej v prílohe č. 1 zák. č. 582/2004 Z.z.

pre jednotlivé katastrálne územia:

**katastrálne územie orná pôda trvalé trávnaté porasty**

**Šamorín 0,9456 eur/m2 0,2224 eur/m2**

**Mliečno 0,8637 eur/m2 0,1244 eur/m2**

**Čilistov 0,9314 eur/m2 0,2210 eur/m2**

**Bučuháza 0,9314 eur/m2 0,2210 eur/m2**

**Kráľovianky 0,9314 eur/m2 0,2210 eur/m2**

4. Základom dane z pozemkov pre pozemky **záhrady, zastavané plochy a nádvoria, ostatné plochy a stavebné pozemky** je hodnota pozemku určená vynásobením výmery pozemkov v m2 a hodnoty pozemkov za 1 m2 uvedenej v prílohe č. 2.zák. č. 582/2004 Z.z.

a) záhrady 2,65 eur/m2

b) zastavané plochy a nádvoria , ostatné plochy 2,65 eur/m2

c) stavebné pozemky 26,55 eur/m2.

5. Základom dane z pozemkov pre **lesné pozemky**, na ktorých sú **hospodárske lesy, rybníky**

**s chovom rýb a za ostatné hospodársky využívané vodné plochy** je hodnota pozemku bez

porastov určená vynásobením výmery pozemkov v m2 a hodnoty pozemku. Hodnota pozemkov je 0,16 m2 eur vo všetkých katastrálnych územiach. Takto určená hodnota sa použije len, ak daňovník hodnotu pozemku nepreukáže znaleckým posudkom.

6. Základom dane z pozemkov podľa § 3 ods. 2, na ktorých sa nachádza transformačná stanica alebo predajný stánok slúžiaci k predaju tovaru a poskytovaniu služieb (ďalej len „predajný stánok“), je hodnota pozemku určená vynásobením skutočnej výmery transformačnej stanice alebo predajného stánku v m2 a hodnoty pozemku za 1 m2 uvedenej v ods. 4 tohto ustanovenia VZN.

**§ 4**

**SADZBA DANE**

Ročná sadzba dane z pozemkov sa v katastrálnom území Šamorín a v ostatných

katastrálnych územiach určuje takto :

a) za ornú pôdu, chmeľnice, vinice, ovocné sady

trvalé trávnaté porasty **0,85 % zo základu dane**

b) za záhrady **0,85 % zo základu dane**

c) za zastavané plochy a nádvoria, ostatné plochy **0,85 % zo základu dane**

d) za lesné pozemky, na ktorých sú hospodárske lesy,

rybníky s chovom rýb a ostatné hospodársky

využívané vodné plochy **0,98 % zo základu dane**

e) za stavebné pozemky **0,85 % zo základu dane**

f) za pozemky, na ktorých sa nachádza transformačná

stanica alebo predajný stánok **0,85 % zo základu dane**

**§ 5**

**VÝPOČET DANE Z POZEMKOV**

Daň z pozemkov sa vypočíta ako súčin základu dane podľa § 3 a ročnej sadzby dane z pozemkov podľa § 4 tohto VZN.

**§ 6**

**DAŇ ZO STAVIEB**

1. **Daňovníkom dane zo stavieb** je každá fyzická osoba a právnická osoba podľa § 9 zákona o miestnych daniach.

2. **Predmetom dane zo stavieb** sú stavby, ktoré majú jedno alebo viac nadzemných alebo podzemných podlaží spojené so zemou pevným základom, na ktoré bolo vydané kolaudačné rozhodnutie, a ak sa také rozhodnutie nevydalo, tie stavby alebo ich časti, ktoré sa skutočne užívajú. Ak bolo na stavbu vydané kolaudačné rozhodnutie, na daňovú povinnosť nemá vplyv skutočnosť, že sa stavba prestala užívať.

3. Predmetom dane zo stavieb sú stavby v tomto členení:

a) stavby na bývanie a drobné stavby, ktoré majú doplnkovú funkciu pre hlavnú stavbu,

b) stavby na pôdohospodársku produkciu, skleníky, stavby pre vodné hospodárstvo, stavby

využívané na skladovanie vlastnej pôdohospodárskej produkcie vrátane stavieb na vlastnú

administratívu,

c) chaty a stavby na individuálnu rekreáciu,

d) samostatne stojace garáže ,

e) stavby hromadných garáží,

f) stavby hromadných garáží umiestnené pod zemou,

g) priemyselné stavby a stavby slúžiace energetike, stavby slúžiace stavebníctvu stavby

využívané na skladovanie vlastnej produkcie vrátane stavieb na vlastnú administratívu,

h) stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a so zárobkovou činnosťou,

i) ostatné stavby.

4. **Základom dane zo stavieb** je výmera zastavanej plochy v m2 podľa stavu k 1. januáru

zdaňovacieho obdobia. Zastavanou plochou sa rozumie pôdorys stavby na úrovni najrozsiahlejšej nadzemnej časti stavby, pričom sa do zastavanej plochy nezapočítava prečnievajúca časť strešnej konštrukcie stavby. Základom dane pri stavbe hromadných garáží umiestnenej pod zemou je výmera zastavanej plochy v m2, pričom zastavanou plochou sa rozumie pôdorys na úrovni najrozsiahlejšej podzemnej časti.

5.**Ročná sadzba dane zo stavieb,** uvedených v ods. 3 tohto ustanovenia VZN **sa v katastrálnom**

**území a v ostatných katastrálnych územiach určuje** za každý aj začatý m2 zastavanej

plochy takto:

a**) 0,338 eur/m2** za stavby na bývanie a drobné stavby, ktoré majú doplnkovú funkciu pre hlavnú stavbu.

b) **0,520 eur/m2** za stavby na pôdohospodársku produkciu, skleníky, stavby pre vodné

hospodárstvo, stavby využívané na skladovanie vlastnej pôdohospodárskej produkcie,

vrátane stavieb na vlastnú administratívu,

c) **1,235 eur/m2** za chaty a stavby na individuálnu rekreáciu,

d) **1,300 eur/m2** za samostatne stojace garáže,

e) **1,300 eur/ m2** stavby hromadných garáží,

f) **1,300 eur/m2** stavby hromadných garáží umiestnené pod zemou,

g) **3,276 eur/m2** za priemyselné stavby a stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu,

h) **3,276 eur/m2** za stavby na ostatné podnikanie a na zárobkovú činnosť, skladovanie

a administratívu súvisiacu s ostatným podnikaním a zárobkovou činnosťou,

i) **2,535 eur/m2** za ostatné stavby.

6. Ročná sadzba dane zo stavieb upravená a uvedená v odseku 5 písm. a) až g) tohto ustanovenia

VZN sa zvyšuje pri viacpodlažných stavbách o príplatok **0,08 eur** za každé ďalšie podlažie okrem prvého nadzemného podlažia (§ 12 ods. 3 zák. č. 582/2004 Z.z.).

**§ 7**

**DAŇ Z BYTOV**

1. **Daňovníkom dane z bytov** sú osoby uvedené v ust. § 13 zákona o miestnych daniach.

2. **Predmetom dane z bytov** sú byty a nebytové priestory v bytovom dome, v ktorom aspoň jeden byt alebo nebytový priestor nadobudli do vlastníctva fyzické osoby alebo právnické osoby ( ust. § 14 zákona o miestnych daniach).

3. Byt alebo časť bytu v bytovom dome, ktorý sa k 1. januáru zdaňovacieho obdobia využíva na iný účel ako bývanie, sa na účely tohto zákona považuje za **nebytový priestor**.

4. **Základom dane z bytov** je výmera podlahovej plochy bytu alebo nebytového priestoru v m2 podľa stavu k 1. januáru zdaňovacieho obdobia.

5. **Ročná sadzba dane** z bytov sa **určuje v katastrálnom území mesta Šamorín a v ostatných**

**katastrálnych územiach mesta podľa** § 16 ods.2 a ods.3. č. 582/2004 Z.z) takto :

a) **0,338 eur/m2** za byty,

b) **1,300 eur/m2** za nebytové priestory využívané na garážovanie,

**c) 3,276 eur/m2** za nebytové priestory využívané na podnikanie a inú zárobkovú činnosť,

**d) 1,625 eur/m**2 za nebytové priestory, ktoré neslúžia na podnikanie a inú zárobkovú činnosť.

6. Daň z bytov sa vypočíta ako súčin základu dane podľa odseku 4 tohto ustanovenia VZN a ročnej sadzby dane z bytov podľa odseku 5 tohto ustanovenia VZN.

**§ 8**

**OSLOBODENIE OD DANE A ZNÍŽENIE DANE**

1. V súlade s ust. § 17 ods. 2 zákona o miestnych daniach správca dane znižuje daň **z pozemkov vo výške 30 %**  z daňovej povinnosti za pozemky, okrem stavebných pozemkov, ktorých vlastníkmi sú **fyzické osoby v hmotnej núdzi alebo fyzické osoby staršie ako 75 rokov,** držitelia preukazu fyzickej osoby s ťažkým zdravotným postihnutím (ďalej len ŤZP“), ak tieto pozemky slúžia výhradne na ich osobnú potrebu.

2. V súlade s ust. § 17 ods. 2 zákona o miestnych daniach správca dane **oslobodzuje od dane**

**z pozemkov**:

a) pozemky, na ktorých sú cintoríny, kolumbária, urnové háje a rozptylové lúky,

b) močiare, plochy slatín a slancov, rašeliniská, remízky, háje,

c) časti pozemkov, na ktorých sú zriadené meračské značky, signály a iné zariadenia bodov,

geodetických základov,

d) pozemky užívané školami a školskými zariadeniami,

e) pozemky funkčne spojené so stavbami slúžiacimi verejnej doprave.

3. V súlade s § 17 ods. 3 zákona o miestnych daniach správca dane **znižuje daň zo stavieb a daň**

**z bytov vo výške:**

a) **30 %**  z daňovej povinnosti na stavby na bývanie a byty vo vlastníctve fyzických osôb **v**hmotnej núdzi alebo fyzických osôb starších ako 75 rokov**,** držiteľov preukazu fyzickej osoby ŤZP alebo držiteľov preukazu ŤZP so sprievodcom. V prípade vlastníctva viacerých stavieb na bývanie a bytov, uvedené zníženie dane sa vzťahuje na jednu stavbu alebo jeden byt,

b) **30 %**  z daňovej povinnosti na garáže a nebytové priestory v bytových domoch slúžiace ako garáže vo vlastníctve fyzických osôb starších ako **75 rokov**, držiteľov preukazu ŤZP alebo držiteľov preukazu ŤZP so sprievodcom, ktoré slúžia pre motorové vozidlo používané na ich dopravu, v prípade vlastníctva viacerých garáží alebo nebytových priestorov slúžiacich ako garáž sa uvedené zníženie vzťahuje iba na jednu garáž alebo jeden nebytový priestor slúžiaci ako garáž.

4. V súlade s § 17 ods. 3 zákona o miestnych daniach správca dane **oslobodzuje od dane zo stavieb a od dane z bytov** **a nebytových priestorov** stavby a bytyslúžiace školám, školským zariadeniam, stavby užívané na účely sociálnej pomoci, knižnice, výstavné siene, osvetové zariadenia.

5. Daňovník je povinný k poskytnutiu daňového zníženia podľa ods. 3 tohto ustanovenia VZN

doložiť kópiu preukazu ŤZP.

6. Daňovník uplatní nárok na zníženie dane, alebo oslobodenie od dane podľa odsekov 1 a 3 tohto ustanovenia VZN v priznaní k dani z nehnuteľnosti, k dani za psa, k dani za predajné automaty a k dani za nevýherné hracie prístroje alebo v čiastkovom priznaní na to zdaňovacie obdobie, na ktoré mu prvýkrát vzniká nárok na zníženie dane alebo oslobodenie od dane, najneskôr v lehote podľa § 16 tohto VZN, inak nárok na príslušné zdaňovacie obdobie zaniká.

**§ 9**

**VZNIK A ZÁNIK DAŇOVEJ POVINNOSTI**

1.Daňová povinnosť vzniká 1. januára zdaňovacieho obdobia nasledujúceho po zdaňovacom období, v ktorom sa daňovník stal vlastníkom, správcom, nájomcom alebo užívateľom nehnuteľností, ktorá je predmetom dane , a zaniká 31. decembra zdaňovacieho obdobia, v ktorom daňovníkovi zanikne vlastníctvo, správa , nájom alebo užívanie nehnuteľností. Ak sa daňovník stane vlastníkom, správcom, nájomcom alebo užívateľom nehnuteľností 1. januára bežného zdaňovacieho obdobia, vzniká daňová povinnosť týmto dňom.

2. Na vyrubenie dane z nehnuteľností je rozhodujúci stav k 1. januáru zdaňovacieho obdobia. Na zmeny skutočností rozhodujúcich pre daňovú povinnosť, ktoré nastanú v priebehu zdaňovacieho obdobia, sa neprihliadne, ak zákon o miestnych daniach, resp. toto VZN neustanovuje inak. V prípade nadobudnutia nehnuteľnosti vydražením v priebehu roka, daňová povinnosť vzniká prvým dňom mesiaca nasledujúceho po dni schválenia príklepu súdom. Pri zániku vlastníckych práv vydražením daňová povinnosť zaniká posledným dňom mesiaca, v ktorom zanikli vlastnícke práva k vydraženej nehnuteľností. Pri nadobudnutí nehnuteľnosti dedením v priebehu roka daňová povinnosť dedičovi vzniká prvým dňom mesiaca nasledujúceho po dni, v ktorom sa dedič stal vlastníkom nehnuteľnosti na základe právoplatného osvedčenia o dedičstve alebo rozhodnutia o dedičstve.

**TRETIA ČASŤ**

**§ 10**

**DAŇ ZA PSA**

1. **Predmetom dane za psa** je pes starší ako 6 mesiacov chovaný fyzickou alebo právnickou

osobou.

2. Predmetom dane za psa nie je

a) pes chovaný na vedecké účely a výskumné účely,

b) pes umiestnený v útulku zvierat,

c) pes so špeciálnym výcvikom, ktorého vlastní alebo používa držiteľ preukazu fyzickej osoby s ťažkým zdravotným postihnutím alebo držiteľ preukazu fyzickej osoby s ťažkým zdravotným postihnutím so sprievodcom.

3. **Daňovníkom** je fyzická osoba alebo právnická osoba, ktorá je

a) vlastníkom psa alebo

b) držiteľom psa, ak sa nedá preukázať, kto psa vlastní.

4. **Základom** dane je počet psov.

5. **Sadzba dane** sa určuje v eurách za jedného psa a kalendárny rok nasledovne:

a) **52 eur** za psa chovaného v bytovom dome

b) **13 eur** za psa chovaného v rodinnom dome, v záhradkárskej chatke alebo pozemku,

na území mesta, vrátane mestských častí

c) **52 eur** za psa držaného v podnikateľských objektoch .

Takto určená sadzba dane platí za každého ďalšieho psa u toho istého daňovníka.

6. Správca dane v súlade s ust. § 29 zákona o miestnych daniach **znižuje daň za psa** **o**:

**a)** 4**0 %** z ročnej sadzby dane, ak je majiteľom psa **fyzická osoba poberajúca starobný**

**dôchodok a fyzická osoba ,** **ktorá je držiteľom platného preukazu ŤZP,**

**b)  25 % z ročnej sadzby dane, ak je majiteľom psa člen chovateľskej a výcvikovej**

**organizácie.**

Na ďalšieho psa sa zníženie dane uvedené v písm. a) a b) nevzťahuje .

7. Správca dane poskytne úľavu na dani za psa vo výške 100 % ročnej sadzby za adoptovaného psa z odchytovej stanice pri Mestskej polícii v Šamoríne **v trvaní dvoch rokov**, a to odo dňa jeho nadobudnutia.

8.Správca dane vydá vlastníkovi alebo držiteľovi psa (aj oslobodenému) zapísaného do evidencie evidenčnú známku. Známka je neprenosná na iného psa. Odcudzenie, zničenie alebo stratu známky je vlastník psa povinný bezodkladne oznámiť na Mestskom úrade v Šamoríne.

Správca dane vydá vlastníkovi alebo držiteľovi psa za úhradu novú známku. Povinnosťou vlastníka je pri odhlásení evidenčnú známku vrátiť.

9. Daňová povinnosť **vzniká** prvým dňom kalendárneho mesiaca nasledujúceho po mesiaci, v ktorom sa pes stal predmetom dane a **zaniká** posledným dňom mesiaca, v ktorom pes prestal byť predmetom dane. Pri vzniku daňovej povinnosti je potrebné doložiť fotokópiu dokladov z veterinárneho preukazu (údaje o psovi a vlastníkovi psa, očkovanie proti besnote) a pri zániku daňovej povinnosti z dôvodu úhynu psa, potvrdenie od veterinára o úhyne.

**ŠTVRTÁ ČASŤ**

**§ 11**

**DAŇ ZA UŽÍVANIE VEREJNÉHO PRIESTRANSTVA**

1. **Predmetom dane** za užívanie verejného priestranstva je osobitné užívanie verejného priestranstva.

2. Verejným priestranstvom na účely dane za užívanie verejného priestranstva sú verejnosti prístupné

pozemky vo vlastníctve mesta, a to:

a) miestne komunikácie,

b) chodníky a iné plochy upravené pre peších chodcov,

c) námestie,

d) parky, verejná zeleň a všetky ďalšie verejnosti prístupné miesta,

resp. všetky nezaknihované parcely v intraviláne,

e) mestské trhovisko.

3.Verejným priestranstvom na účely tejto dane **nie sú** pozemky, ktoré mesto prenajalo podľa osobitného

zákona.

4.**Osobitným užívaním verejného priestranstva** sa na účely tohto VZN rozumie:

a) umiestnenie predajného zariadenia

b) umiestnenie zariadenia slúžiaceho na poskytovanie služieb,

c) umiestnenie dočasných terás,

d) umiestnenie reklamného a propagačného zariadenia,

e) umiestnenie zariadenia cirkusu, lunaparku alebo iných atrakcií,

f) umiestnenie tovaru pred prevádzkarňou,

g) umiestnenie stavebného zariadenia a stavebného materiálu pri stavebných

a rekonštrukčných prácach stavieb, umiestnenie oplotenia alebo iného zariadenia,

umiestnenie zariadenia staveniska, umiestnenie kontajnera na stavebný odpad,

umiestnenie lešenia mimo zariadenia staveniska,

h) umiestnenie zariadenia slúžiaceho na usporiadanie kultúrnych a športových podujatí, resp. zariadenia slúžiaceho na nakrúcanie filmov, televíznych programov, spotov, klipov a iných podujatí,

i) umiestnenie zariadenia slúžiaceho na usporiadanie propagačných a prezentačných akcií,

l) trvalé parkovanie vozidla , mimo stráženého parkoviska.

5. **Osobitným užívaním** verejného priestranstva **nie je** užívanie verejného priestranstva

v súvislosti **s odstránením poruchy alebo havárie rozvodov a verejných sietí.**

6. D**aňovníkom dane** za užívanie verejného priestranstva je fyzická osoba alebo právnická osoba,

ktorá verejné priestranstvo užíva.

7. **Základom dane** za užívanie verejného priestranstva je výmera užívaného verejného priestranstva v m2.

8. **Sadzba dane** za užívanie verejného priestranstva sa určuje v eurách za každý aj začatý m2

osobitného užívania verejného priestranstva a každý aj začatý deň nasledovne:

a) **7,80 eur** za umiestnenie predajného zariadenia, okrem predajného zariadenia s drobnými

umelecko-remeselnými výrobkami a predajného zariadenia novín a časopisov,

b) **3,90 eurá** za umiestnenie predajného zariadenia s drobnými umelecko-remeselnými výrobkami,

c) **0,52 eura** za umiestnenie predajného zariadenia - stánku novín a časopisov,

d) **7,80 eur za umiestnenie** zariadenia slúžiaceho na poskytovanie služieb, okrem zariadenia rýchleho občerstvenia,

e) **13 eur** za umiestnenie zariadenia slúžiaceho na poskytovanie rýchleho občerstvenia,

f) **0,52 eura** za umiestnenie dočasnej terasy,

g) **0,59 eura** za umiestnenie prenosného informačného, reklamného a propagačného

zariadenia,

h) **0,39 eura** za umiestnenie zariadenia cirkusu, lunaparku a iných atrakcií,

i) **0,39 eura** za umiestnenie tovaru pred prevádzkarňou,

j) **0,52 eura** za umiestnenie stavebného zariadenia a stavebného materiálu pri stavebných

a rekonštrukčných prácach stavieb, umiestnenie oplotenia alebo iného zariadenia,

umiestnenie zariadenia staveniska, umiestnenie kontajnera na stavebný odpad,

k**) 0,65 eura** za umiestnenie zariadenia slúžiaceho na usporiadanie kultúrnych a športových

podujatí, umiestnenie zariadenia slúžiaceho na nakrúcanie filmov, televíznych

programov, spotov, klipov a iných podujatí

l) **7,80 eur** za umiestnenie zariadenia na usporiadanie propagačných a prezentačných akcií.

9 . Za trvalé parkovanie vozidla na vyhradenom parkovacom mieste pre osobné motorové vozidlo sa určuje

ročná sadzba dane na **390 eur.** Za trvalé parkovanie vozidla na taxislužbu na vyhradenom

parkovacom mieste sa určuje ročná sadzba dane na **585 eur**.

10. Od dane za užívanie verejného priestranstva sú v súlade s ust. § 36 zákona o miestnych daniach

**oslobodené** tieto fyzické osoby a právnické osoby :

a) vozičkár - držiteľ preukazu fyzickej osoby s ťažkým zdravotným postihnutím, ktorému bol vydaný súhlas mesta na užívanie verejného priestranstva na trvalé parkovanie vozidla s vyhradením parkovacieho miesta.

b) organizácie v pôsobnosti správcu daní.

11. Daňová povinnosť **vzniká** dňom začatia osobitného užívania verejného priestranstva a **zaniká** dňom skončenia osobitného užívania verejného priestranstva.

12 .Daňovník je povinný oznámiť svoj zámer osobitného užívania verejného priestranstva správcovi

dane najneskôr v deň vzniku daňovej povinnosti. Daňovník je povinný ohlásiť

správcovi dane všetky skutočnosti, ktoré môže mať vplyv na výšku dane.

13. Mesto vyrubí daň rozhodnutím najskôr v deň vzniku daňovej povinnosti. Vyrubená daň je splatná do 15 dní odo dňa nadobudnutia právoplatnosti rozhodnutia. Mesto môže určiť splátky dane a lehotu ich splatnosti v rozhodnutí. Daňovník môže vyrubenú daň, ktorá bola rozhodnutím mesta určená v splátkach, zaplatiť aj naraz najneskôr v lehote splatnosti prvej splátky.

14. Ak daňová povinnosť zanikne a daňovník oznámi túto skutočnosť správcovi dane do 30 dní odo dňa zániku daňovej povinnosti, správca dane vráti pomernú časť dane za zostávajúce dni, za ktoré bola daň zaplatená. Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámi.

**§ 12**

**URČENIE DANE PODĽA POMÔCOK**

1) Mesto písomne vyzve daňovníka, ktorý nesplnil oznamovaciu povinnosť o vzniku daňovej

povinnosti, na jej splnenie v primeranej lehote, ktorá nemôže byť kratšia ako osem dní.

2) Ak daňovník nesplní oznamovaciu povinnosť ani na základe výzvy podľa odseku 1, mesto zistí základ dane a určí daň podľa pomôcok.

3) Mesto oznámi daňovníkovi určenie dane podľa pomôcok, pričom dňom začatia určenia dane podľa pomôcok je deň uvedený v oznámení.

4) Na postup mesta pri určení dane podľa pomôcok sa vzťahuje osobitný predpis – zákon NR SR č. 563/2009 Z.z. o správe daní (daňový poriadok) a o zmene a doplnení niektorých zákonov.

5) Správca dane ustanovuje, že daň za užívanie verejného priestranstva najviac v úhrne do sumy **piatich eur** nebude vyrubovať.

**PIATA ČASŤ**

**§ 13**

**DAŇ ZA UBYTOVANIE**

1. **Predmetom dane** za ubytovanie je odplatné prechodné ubytovanie podľa § 754 a § 759 Občianskeho zákonníka v ubytovacom zariadení (ďalej len „zariadenie“), ktorým je hotel, motel, botel, hostel, penzión, apartmánový dom, kúpeľný dom, liečebný dom, ubytovacie zariadenie prírodných liečebných kúpeľov a kúpeľných liečební, turistická ubytovňa, chata, stavba na individuálnu rekreáciu, zrub, bungalov, kemping, minikemp, táborisko, rodinný dom, byt v bytovom dome, v rodinnom dome alebo v stavbe slúžiacej na viaceré účely.

2. **Daňovníkom** je fyzická osoba, ktorá sa v zariadení odplatne prechodne ubytuje.

3. **Platiteľom**  dane je prevádzkovateľ zariadenia, ktorý odplatné prechodné ubytovanie

poskytuje.

4. **Základom dane** je počet prenocovaní.

5. **Sadzbu dane** určuje správca dane v súlade s ust. § 40 zákona o miestnych daniach vo výške **1,00 eura na osobu a prenocovanie.**

6. Od dane z ubytovania sú v súlade s ust. § 43 zákona o miestnych daniach oslobodení daňovníci:

a) nevidomá osoba, bezvládna osoba, držiteľ preukazu ŤZP,

b) osoba mladšia ako 15 rokov veku,

c) študenti do 20 rokov veku, ktorí sú ubytovaní v školskom ubytovacom zariadení.

7. Platiteľ dane za ubytovanie je povinný sa zaregistrovať do 30 dní odo dňa vzniku činnosti na odbore finančnom a správy majetku Mestského úradu v Šamoríne. Zároveň je povinný predložiť správcovi dane výpis z obchodného registra alebo živnostenský list, prípadne iný doklad, na základe ktorého vykonáva činnosť podliehajúcu dane za ubytovanie.

8. Na účely dane je platiteľ dane povinný viesť evidenciu dane z ubytovania vybratej od daňovníkov v "Knihe ubytovaných", ku ktorej musia byť doložené potvrdenia o zaplatení dane daňovníkmi a ktorá musí obsahovať nasledovné údaje :

a) adresu ubytovaných hostí,

b) deň príchodu a odchodu ubytovaných hostí,

c) počet prenocovaní.

9. Platiteľ dane vystaví daňovníkovi očíslované potvrdenie o zaplatení dane, v ktorom uvedie: počet

prenocovaní, dátum odkedy a do akej doby bol daňovník v zariadení ubytovaný.

10. Platiteľ dane je povinný predložiť poverenému zamestnancovi správcu dane ku kontrole evidenciu

ubytovaných hostí a účtovnú evidenciu týkajúcu sa ubytovania.

11. Platiteľ dane je povinný do 10. kalendárneho dňa po skončení štvrťroka predložiť správcovi dane písomné oznámenie o vybratej dani a v tejto lehote vybratú daň správcovi dane zaplatiť.

12. Daň za ubytovanie platiteľ dane zaplatí niektorým z nasledujúcich spôsobov:

a) na účet mesta Šamorín

b) do pokladne mesta na Mestskom úrade v Šamoríne.

**ŠIESTA ČASŤ**

**§ 14**

**DAŇ ZA PREDAJNÉ AUTOMATY**

1. **Predmetom dane za predajné automaty** sú prístroje a automaty, ktoré vydávajú tovar za

odplatu a sú umiestnené v priestoroch prístupných verejnosti. Predmetom dane za predajné

automaty nie sú automaty, ktoré vydávajú cestovné lístky verejnej dopravy.

2. **Daňovníkom** je fyzická osoba alebo právnická osoba, ktorá predajné automaty prevádzkuje.

3. **Základom dane** je počet predajných automatov.

4. Správca dane určuje v súlade s ust. § 47 zákona o miestnych daniach sadzbu dane

v eurách na jeden predajný automat a kalendárny rok takto:

a) **52 eur** za predajný automat ponúkajúci akýkoľvek tovar okrem alkoholu a cigariet,

b) **390 eur** za predajný automat ponúkajúci alkohol a cigarety.

5. Správca dane od dane **oslobodí** prevádzkovateľov predajných automatov vydávajúcich:

a) ochranné prostriedky proti šíreniu nákazlivých pohlavných chorôb,

b) mlieko a mliečne výrobky.

6. Prevádzkovateľ **je povinný** označiť každý predajný automat štítkom s uvedením týchto

údajov:

a) identifikačné údaje o predajnom automate – výrobné číslo, rok výroby,

b) počet prevádzkovaných automatov,

c) miesto jeho umiestnenia,

d) dátum začatia prevádzkovania automatu a dátum skončenia prevádzky automatu,

e) zoznam tovarov, ktoré predajný automat vydáva.

7. Daňová povinnosť **vzniká** prvým dňom kalendárneho mesiaca, v ktorom sa predajný automat začal prevádzkovať a **zaniká** posledným dňom mesiaca, v ktorom sa ukončilo jeho prevádzkovanie. Ak dôjde v rámci jedného kalendárneho mesiaca k zmene správcu dane k tomu istému predmetu dane, vzniká daňová povinnosť u nového správcu dane prvým dňom mesiaca nasledujúceho po mesiaci, v ktorom došlo k zmene správcu dane.

**SIEDMA ČASŤ**

**§ 15**

**DAŇ ZA NEVÝHERNÉ HRACIE PRÍSTROJE**

1. **Predmetom dane za nevýherné hracie prístroje** sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti.

2. Nevýherné hracie prístroje sú:

a) elektronické prístroje na počítačové hry,

b) mechanické prístroje, elektronické prístroje, automaty a iné zariadenia na zábavné hry.

3. **Daňovníkom** je fyzická alebo právnická osoba, ktorá nevýherné hracie prístroje prevádzkuje.

4. **Základom dane** je počet nevýherných hracích prístrojov.

5. **Sadzba dane** za jeden nevýherný hrací prístroj a kalendárny rok je **156 eur.**

6. Prevádzkovateľ **je povinný** označiť každý nevýherný hrací prístroj štítkom s uvedením týchto

údajov:

a) identifikáciu nevýherného hracieho prístroja – výrobné číslo

b) dátum umiestnenia a začatia prevádzkovania,

c) druh nevýherného hracieho prístroja

d ) miesto prevádzkovania.

7. Daňová povinnosť **vzniká** prvým dňom kalendárneho mesiaca, v ktorom sa nevýherný prístroj začal prevádzkovať, a zaniká posledným dňom mesiaca , v ktorom sa ukončilo jeho prevádzkovanie. Ak dôjde v rámci jedného kalendárneho mesiaca k zmene správcu k tomu istému predmetu dane, vzniká daňová povinnosť u nového správcu dane prvým dňom mesiaca nasledujúceho po mesiaci, v ktorom došlo k zmene správcu dane.

**ÔSMA ČASŤ**

**§ 16**

**PRIZNANIE K DANI Z NEHNUTEĽNOSTI, K DANI ZA PSA, K DANI ZA PREDAJNÉ AUTOMATY A K DANI ZA NEVÝHERNÉ PRÍSTROJE**

1. Priznanie k dani z nehnuteľnosti, k dani za psa, k dani za predajné automaty a k dani za nevýherné hracie prístroje je daňovník povinný podať správcovi dane do 31. januára toho zdaňovacieho obdobia, v ktorom mu vznikla daňová povinnosť k týmto daniam alebo niektorej z nich podľa stavu k 1. januáru zdaňovacieho obdobia, ak odseky 2 a 3 neustanovujú inak. Daňovník nie je povinný podať priznanie k dani z nehnuteľností, ak je pozemok, stavba, byt alebo nebytový priestor v bytovom dome oslobodený od dane.

2. Ak vznikne daňová povinnosť k dani za psa, k dani za predajné automaty a k dani za nevýherné hracie prístroje v priebehu zdaňovacieho obdobia, daňovník je povinný podať priznanie k tej dani, ku ktorej vznikla daňová povinnosť, najneskôr do 30 dní odo dňa vzniku daňovej povinnosti.

3. Ak v priebehu zdaňovacieho obdobia daňovník nadobudne nehnuteľnosť vydražením alebo dedením, je povinný podať priznanie k dani z nehnuteľnosti do 30 dní od vzniku daňovej povinnosti.

4. Čiastkové priznanie , opravné priznanie a dodatočné priznanie k dani z nehnuteľnosti, k dani za psa, k dani za predajné automaty a k dani za nevýherné hracie prístroje sa riadi ustanoveniami § 99b , § 99c a § 99d zák. 582/2004 Z.z. o miestnych daniach a miestnom poplatku za komunálne odpady a drobné stavebné odpady v platnom znení.

**§ 17**

**VYRUBENIE DANE Z NEHNUTEĽNOSTÍ,**

**DANE ZA PSA, DANE ZA PREDAJNÉ AUTOMATY A  DANE ZA NEVÝHERNÉ HRACIE PRÍSTROJE**

1. Daň z nehnuteľností, daň za psa, daň za predajné automaty a daň za nevýherné hracie prístroje vyrubuje správca dane každoročne podľa stavu k 1. januáru príslušného zdaňovacieho obdobia na celé zdaňovacie obdobie jedným rozhodnutím, ak odseky 2 až 4, 6 a 7 neustanovujú inak.

2. Pri nadobudnutí nehnuteľností vydražením alebo dedením správca dane vyrubí rozhodnutím pomernú časť dane z nehnuteľností vydražiteľovi alebo dedičovi, začínajúc mesiacom, v ktorom vznikla daňová povinnosť, až do konca príslušného zdaňovacieho obdobia. Ak správca dane nevyrubil daň vlastníkovi draženej nehnuteľnosti na príslušné zdaňovacie obdobie podľa stavu k 1. januáru, vyrubí rozhodnutím pomernú časť dane z nehnuteľností do konca mesiaca, v ktorom sa vydražiteľ stal vlastníkom nehnuteľnosti. Ak správca dane nevyrubil daň poručiteľovi dedenej nehnuteľnosti na príslušné zdaňovacie obdobie podľa stavu k 1. januáru, vyrubí rozhodnutím pomernú časť dane z nehnuteľností, dedičovi začínajúc mesiacom, v ktorom mu vznikla daňová povinnosť, až do konca príslušného zdaňovacieho obdobia.

3. Ak vznikne v priebehu zdaňovacieho obdobia daňová povinnosť k dani za psa, k dani za predajné automaty a k dani za nevýherné hracie prístroje, správca dane vyrubí pomernú časť dane rozhodnutím, začínajúc mesiacom, v ktorom vznikla daňová povinnosť, až do konca príslušného zdaňovacieho obdobia.

4. Ak správca dane nevyrubil daň za psa, daň za predajné automaty a daň za nevýherné hracie prístroje podľa odseku 1 alebo odseku 3 a v priebehu zdaňovacieho obdobia zanikla daňová povinnosť, správca dane vyrubí rozhodnutím pomernú časť dane do zániku daňovej povinnosti podľa § 10 ods. 8, § 14 ods. 7 a § 15 ods. 7 tohto VZN.

5. Pri dohode spoluvlastníkov správca dane vyrubí daň z nehnuteľností rozhodnutím zástupcovi, ktorý podal príslušné priznanie, a pri bezpodielovom spoluvlastníctve manželov tomu z manželov, ktorý podal príslušné priznanie.

6. Správca dane na základe dodatočného priznania a dodatočného čiastkového priznania vyrubí rozhodnutím rozdiel dane z nehnuteľností, dane za psa, dane za predajné automaty a dane za nevýherné hracie prístroje na zdaňovacie obdobie, ktorého sa dodatočné priznanie týka, a tiež na nasledujúce zdaňovacie obdobia, v ktorých boli daň z nehnuteľností, daň za psa, daň za predajné automaty a daň za nevýherné hracie prístroje vyrubená aj bez podania priznania k dani z nehnuteľností, k dani za psa, k dani za predajné automaty a k dani za nevýherné hracie prístroje alebo niektorej z nich a čiastkového priznania k týmto daniam alebo niektorej z nich, ak sa na nasledujúce zdaňovacie obdobia dodatočné priznanie vzťahuje.

7. Ak daňovník podal dodatočné priznanie na zdaňovacie obdobie, na ktoré už podal priznanie k dani z nehnuteľností, k dani za psa, k dani za predajné automaty a k dani za nevýherné hracie prístroje alebo niektorej z nich a čiastkové priznanie k týmto daniam alebo niektorej z nich, a daň z nehnuteľností, daň za psa, daň za predajné automaty a daň za nevýherné hracie prístroje ešte neboli vyrubené na základe podaného priznania k dani z nehnuteľností, k dani za psa, k dani za predajné automaty a k dani za nevýherné hracie prístroje alebo niektorej z nich a čiastkového priznania k týmto daniam alebo niektorej z nich na zdaňovacie obdobie, správca dane vyrubí daň z nehnuteľností, daň za psa, daň za predajné automaty a daň za nevýherné hracie prístroje alebo niektorú z nich s prihliadnutím na dodatočné priznanie.

8.Včas podané odvolanie proti rozhodnutiu podľa odseku 1 má odkladný účinok v tej časti výroku rozhodnutia, ktorá bola odvolaním napadnutá. Ak je podaný opravný prostriedok, napadnutá časť výroku rozhodnutia sa vylúči na samostatné konanie, na ktoré sa uplatní postup podľa osobitného predpisu primerane. Právoplatnosť rozhodnutia v ostatných častiach výroku nie je dotknutá.

9. Správca dane ustanovuje, že daň najviac v úhrne do sumy **piatich eur** nebude vyrubovať.

10. Ak dôjde počas zdaňovacieho obdobia k zániku daňovej povinnosti k dani z nehnuteľnosti, k dani za psa, k dani za predajné automaty a k dani za nevýherné hracie prístroje alebo niektorých z nich, správca dane vydá nové rozhodnutie, ktorým vyrubí pomernú časť dane. Novým rozhodnutím sa pôvodné rozhodnutie alebo časť výroku rozhodnutia zrušuje; proti novému rozhodnutiu alebo časti výroku rozhodnutia možno podať odvolanie.

**§ 18**

**ZÁNIK PRÁVA VYRUBIŤ DAŇ**

Ak daňovník v ďalších zdaňovacích obdobiach nie je povinný podať na zdaňovacie obdobie priznanie k dani z nehnuteľnosti, k dani za psa, k dani za predajné automaty a k dani za nevýherné hracie prístroje alebo niektorej z nich a čiastkové priznanie k týmto daniam alebo niektorej z nich a správca dane na toto zdaňovacie obdobie daň z nehnuteľností, daň za psa, daň za predajné automaty a daň za nevýherné hracie prístroje nevyrubí , právo na vyrubenie dane z nehnuteľností, dane za psa, dane za predajné automaty a dane za nevýherné hracie prístroje na toto zdaňovacie obdobie zaniká po uplynutí piatich rokov od konca roka, v ktorom sa mali vyrubiť daň z nehnuteľnosti, daň za psa, daň za predajné automaty a daň za nevýherné hracie prístroje.

**§ 19**

**SPLATNOSŤ A PLATENIE DANE V SPLÁTKACH**

1. Vyrubená daň z nehnuteľnosti, daň za psa, daň za predajné automaty a daň za nevýherné hracie prístroje sú splatné do 15 dní odo dňa nadobudnutia právoplatnosti rozhodnutia.

2. Správca dane môže určiť platenie dane z nehnuteľnosti, dane za psa, dane za predajné automaty a dane za nevýherné hracie prístroje v splátkach v súlade s ust. § 99g zák. 582/2004 Z.z. o miestnych daniach v platnom znení. Splátky dane sú splatné v lehotách určených správcom dane v rozhodnutí, ktorým sa vyrubuje daň. Daňovník môže vyrubenú daň z nehnuteľností, daň za psa, daň za predajné automaty a daň za nevýherné hracie prístroje, ktorá bola rozhodnutím správcu dane určená v splátkach, zaplatiť aj naraz najneskôr v lehote splatnosti prvej splátky.

**§ 20**

**VRÁTENIE POMERNEJ ČASTI DANE**

Správca dane vráti pomernú časť dane z nehnuteľnosti, dane za psa, dane za predajné automaty a dane za nevýherné hracie prístroje za zostávajúce mesiace zdaňovacieho obdobia, za ktoré bola daň zaplatená. Nárok na vrátenie pomernej časti dane za psa, dane za predajné automaty a dane za nevýherné hracie prístroje zaniká, ak daňovník nepodá čiastkové priznanie k týmto daniam alebo niektorej z nich v lehote najneskôr 30 dní odo dňa vzniku alebo zániku daňovej povinnosti.

***DEVIATA* ČASŤ**

**SPOLOČNÉ A ZÁVEREČNÉ USTANOVENIA**

**§ 21**

**SPOLOČNÉ USTANOVENIA**

Správu miestnych daní vykonáva mesto Šamorín prostredníctvom primátora mesta a poverených zamestnancov mesta.

**§ 22**

**ZÁVEREČNÉ USTANOVENIA**

1. Pokiaľ toto VZN neobsahuje osobitnú právnu úpravu daní a konania, platia ustanovenia zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a zákon č. 563/2009 Z.z. o správe daní (daňový poriadok) a o zmene a doplnení niektorých zákonov v znení neskorších predpisov.

2. Toto VZN bolo schválené Mestským zastupiteľstvom mesta Šamorín dňa ....... pod

č.

3. Toto VZN nadobúda účinnosť dňom **01. 01. 2020**

4. Dňom účinnosti tohto VZN sa zrušuje VZN č. 7/2016, schválené Mestským zastupiteľstvom v Šamoríne dňa 15. 12. 2016, pod č. 19/2016/IV.

**Csaba Orosz**

**primátor mesta**